Mykolo Romerio universiteto Sūduvos akademija

**Mykolo Romerio universiteto Sūduvos akademija** – Mykolo Romerio universiteto akademinis padalinys, įsikūręs Marijampolėje. Dekanė Raimonda Bogužaitė. Rengiamos bakalauro programos teisės, vadybos, finansų ir pedagogikos studijų kryptyse.

Veikia miesto pietuose, Kvietiškyje, buvusiuose Kvietiškio dvaro plotuose. Iki 2024 m. spalio 1 d. buvo Marijampolės kolegija, vykdžiusi į praktinę veiklą orientuotas studijas. 

## Fakultetai

* Ugdymo mokslų, teisės ir žmogaus gerovės institutas 
* Vadybos, finansų ir IT institutas 

## Istorija

Marijampolės kolegija įsteigta 2001 m., reorganizavus Marijampolės aukštesniąją pedagogikos mokyklą ir Marijampolės aukštesniąją žemės ūkio mokyklą.

2020-2021 m. Marijampolės kolegijoje buvo siūlomos šios studijų programos: buhalterinė apskaita, darnaus verslo vadyba, informacinės technologijos ir kibernetinė sauga, socialinis darbas, tarptautinio verslo vadyba, transporto logistika, teisė ir viešieji pirkimai, vaikystės pedagogika, verslo anglų kalba ir komunikacija. Kolegijoje buvo apie 600 studentų, daugiau kaip 100 dėstytojų.

2024 m. vasario 21 d. Lietuvos Respublikos Vyriausybė pritarė Marijampolės kolegijos reorganizavimui jungimo būdu prijungiant ją prie Mykolo Romerio universiteto. Kolegija nuo 2024 m. spalio 1 d. buvo reorganizuota Marijampolėje įsteigiant naują filialo teisėmis veikiantį Mykolo Romerio universiteto fakultetą – **Sūduvos akademiją**.

### Edukologijos ir socialinio darbo fakultetas
Marijampolės kolegijos Edukologijos ir socialinio darbo fakultetas istoriją skaičiuoja nuo 1919 m., kai buvo įsteigta Marijampolės mokytojų seminarija.
1952 m. pagal sovietinių mokyklų pavyzdį pavadinta pedagogine mokykla. 1959 m. šalia pradinių mokyklų mokytojų buvo pradėti rengti ir ikimokyklinių įstaigų pedagogai.

1966-1968 m. mokykla buvo išplėsta, pastatyti priestatai, bendrabučiai. Tuomet mokėsi apie 800 moksleivių, dirbo 80-85 dėstytojai. 1983 m. buvo atidarytas mokyklos skyrius Kaune, kur buvo pradėti rengti vaikų darželių auklėtojai.

1986 m. buvo prijungta Marijampolės kultūros mokykla, ją paverčiant pedagoginės mokyklos muzikos skyriumi. Buvo rengiami chorvedžiai, kaimo kapelų vadovai, dramos kolektyvų režisieriai, vėliau – muzikos mokytojai. Mokykloje besimokančiųjų skaičius išaugo iki pusantro tūkstančio, dėstytojų – iki 200.

1991 m. mokykla reorganizuota į aukštesniąją pedagogikos mokyklą, pradėti ruošti naujų specialybių pedagogai. 2001 m. rugsėjo 1 d. mokykla buvo reorganizuota į naujai įsteigtos kolegijos fakultetą.

### Verslo ir technologijų fakultetas
Marijampolės kolegijos Verslo ir technologijų fakultetas istoriją skaičiuoja nuo 1926 m., kai buvo įsteigta Kvietiškio žemesnioji žemės ūkio mokykla. Jai priklausė 64 ha žemės, centrinis dvaro pastatas, gyvenamieji ir ūkiniai pastatai. Pirmaisiais mokslo metais mokėsi 30-35 moksleiviai, daugiausia vidutinių ūkininkų vaikai, baigę 4 klases. Kasmet mokyklą baigdavo 20-45 moksleiviai. 1932 m. Kvietiškyje įkurta pirmoji Lietuvoje mokslinė gyvulininkystės įstaiga – bekonų tyrimo stotis. 

Pokario metais mokykla buvo ne sykį reorganizuojama (gyvulininkystės technikumas, tarybinis ūkis technikumas, agroprekybinis tarybinis ūkis technikumas). Buvo ruošiami zootechnikai. 1949 m. įkurtas neakivaizdinis skyrius. Nuo 1954 m. buvo priimami mokytis būsimieji agronomai, o nuo 1969 m. – technikai mechanikai.

1951-1956 m. mokykla išplėsta: pastatytas centrinis mokymo korpusas, pasodintas parkas, įrengtas stadionas. 1971-1972 m. pastatytas bendrabučio, sporto salės ir valgyklos kompleksas, mokomasis korpusas.

Atkūrus Lietuvos Respublikos nepriklausomybę, mokyklai suteiktas aukštesniosios žemės ūkio mokyklos statusas. Tuo metu veikė Profesinio rengimo ir Aukštesniųjų studijų skyriai, buvo neakivaizdinių studijų grupės. Profesinio rengimo skyriuje buvo rengiami namų ūkio ekonomės, žemės ūkio mechanikai arba ūkininkai. Aukštesniųjų studijų skyriuje buvo siūlomos namų ūkio technologijos, buhalterinės apskaitos, žemės ūkio komercijos, žemės ūkio mechanizavimo, žemės ūkio technologijos arba geodezijos ir žemėtvarkos studijos. Iki kolegijos įsteigimo parengta beveik 9000 specialistų (iki Nepriklausomybės atkūrimo – 7266 žemės ūkio specialistai).

## Direktoriai
* Sigitas Valančius (2001–2011)
* Vaidotas Viliūnas (2011–2018)
* Romas Giedraitis (l.e.p. 2018–2019)
* Alė Murauskienė (2019–2025)
* Raimonda Bogužaitė (2025-)

## Šaltiniai

## Nuorodos
* Internetinis puslapis